甲午九月十七日留題太平寺
作者：李新
朝代：宋

paragraphs: 秋飈弄寒菊，老木疏空谷。
尫驂疲欲休，征意元未足。
山行循桔橰，澗走數機軸。
百年一局棋，歘爾分半局。
當時不識字，雙鬢今定綠。
作客寧在家，無愁亂心曲。
結廬東城東，疏畦界明玉。
鳴蛙等鹵部，晚食自當肉。
豈須太樂丞，清聖貫渠竹。
屬媼但酌酒，與媼創高躅。
宗武但收詩，清名銷五福。
他時尋此翁，雲深駕黄犢。